**Martha,** **yr emynyddes 1766-1845**

Ffaith hynod o ddiddorol yw bod dwy ddynes enwocaf Llanpumsaint wedi byw o fewn ergyd carreg i’w gilydd, un ar fferm y Llandre a’r llall yr ochr draw i’r hewl yng Nglanrafon. Oni bai fod canrif a mwy yn eu gwahanu tybed beth fyddai’r testunau trafod rhwng Jennie Eirian a Martha Llwyd ar sgwâr y pentre’? Gellwch fentro i farddoniaeth, diwylliant a chrefydd fod dan sylw. Ond yr oedd yna un gwahaniaeth mawr rhyngddynt; tra byddai Jennie yn hen gyfarwydd ac ysgrifennu, rhaid oedd i Martha gadw'r cwbl ar ei chof. Mewn oes pan nad oedd mwy nag un o bob deg merch wedi dysgu i ysgrifennu, ‘doedd ddim yn anghyffredin fod Martha wedi gosod X ar Gofrestr yr eglwys ddydd ei phriodas i Dafydd Llwyd y gof, yn 1785. Heb os bu dysgu ysgrifennu yn arf allweddol yn natblygiad gwareiddiad ar draws y byd. Ond ar draul hynny collwyd hen sgiliau cof cenedl, fu hyd hynny yn gyfrifol am drosglwyddo hanesion, chwedlau, barddoniaeth, storiâu ac achau’r teulu, am ganrifoedd o un genhedlaeth i’r llall. Yr oedd Martha Llwyd yn enghraifft ddisglair iawn o’r traddodiad llafar hwnnw.

Pwy heddiw allai gyfansoddi darn o farddoniaeth dau gan linell neu gyfres o emynau ar gof, ac yna fedru eu hadrodd yn ôl fyth wedyn? Yn ystod degawdau cynta’ y bedwaredd ganrif ar bymtheg gwelwyd emynau’r wraig yma yn dod yn boblogaidd drwy Gymru gyfan, a honnir i’w theyrnged farddonol i Thomas Charles o’r Bala fod yn glasur. Gwelwyd ein prif emynydd, William Williams Pantycelyn, yn ymwelydd aml â Glanrafon . Fel gydag Ann Griffiths, ein hemynyddes llafar enwocaf, daeth ffrind i ysgrifennu’r cynnyrch i lawr, ac Anne Jones Y Clwtte oedd honno. Yn anffodus collwyd y rhan fwyaf mewn tan yng ngweithdy argraffwr yn Felinfoel. Achubwyd rhyw ddwsin o emynau ac ychydig o’r farddoniaeth drwy law Tomos Lloyd gof y Lleine, disgynnydd i Martha. Yn eu plith mae marwnadau i Dafydd Morgan Clwtte Cochion ac Evan Evans y blaenor o Bentremawr.

Gwraig unigryw sydd gennym yma, wedi magu naw o blant a phlentyn amddifad a hithau’n colli ei iechyd. Aeth yn hollol efrydd (crippled), a bu raid ei chario mewn cadair o’i chartref i oedfaon capel Bethel. Yn y diwedd rhaid oedd ei chario i lawr o’r gwely, ond eto i gyd dal i ganu a chyfansoddi gwnaeth yr eos. Er hyn i gyd bu fyw am 79 blwyddyn, a gallwch weld ei bedd dan yr ywen yn yr eglwys . Bellach mae cofeb iddi ar wal Glanyrafon.

Arwyn 2011